《次韵陶宫保偕同人登东海云台山之作 其二》
清代·朱珔

历历星辰恍可扪，群峦拱侍作儿孙。循图古每侨青冀，揽景天难辨旦昏。

骈顶之间谁立极，亶洲以外此为门。崎岖莫畏邛崃坂，报国心同叱驭尊。

作者简介：（1769—1850）安徽泾县人，字玉存，一字兰坡。嘉庆七年进士。官至右春坊右赞善。历主钟山等书院。尝于吴中结“问梅诗社”，与姚鼐、李兆洛共负盛名。辑《国朝古文汇钞》，有《说文假借义證》、《文选集释》、《小万卷斋集》等。